Keturiasdešimt Totorių tvenkinys
Keturiasdešimt totorių tvenkinys – tvenkinys Lietuvoje, Vilniaus rajone, 4 km į pietvakarius nuo Pagirių, į pietus nuo Keturiasdešimt Totorių kaimo. Sudarytas užtvenkus Asdrės upę (Vokės intakas) 3,6 km nuo jos žiočių. Tvenkinio ilgis iš vakarų į rytus – 2,43 km, plotis – iki 0,3 km. Netoli užtvankos į šiaurę yra nutįsusi dvišakė 0,7 km ilgio užpelkėjusiu galu įlanka, į kurią įteka upeliai A-1 ir A-1-2. Altitudė 141 m. Krantai aukštoki. Vakarinis galas gausiai užžėlęs vandens augalija. Pietinėje pakrantėje stūkso Ropėjos miškas, šiaurinėje – įsikūręs Tarnėnų kaimas, plyti pievos. Pasroviui iškart telkšo Kryžiškių tvenkinys. Tvenkinys įrengtas 1975 m. 2014 m. atlikti ichtiologiniai tyrimai parodė menką žuvų populiaciją tvenkinyje.